Cel mai tare anunț de achiziție publică se numește ”Mister Teleorman”, a fost postat ieri și va fi atribuit azi! Autoritățile din județul lui Liviu Dragnea au ajuns la recordul de a anunța pe 9 octombrie o licitație care se organizează pe 10 octombrie!

miercuri, 10 octombrie 2018, 3:46

De Răzvan Luțac și Cătălin Tolontan

Dacă risipa banilor n-ar avea și umor involuntar, am suporta și mai greu tocarea fondurilor publice.

Ieri, pe SEAP a apărut un anunț unic prin bizareria lui.

”Organizator: MUNICIPIUL ALEXANDRIA

Localizare: Romania (Teleorman)

Tip anunt: Anunt publicitate

Sursa: S.E.A.P.

Estimare: Valoare Estimata: 21000 RON

Data licitatie: 10-10-2018 (1 zi ramasa)

Termen limita: 10-10-2018 (1 zi ramasa)

Data aparitiei: 09-10-2018



Denumire contract:

Servicii organizare eveniment „MISTER ALEXANDRIA 2018



Tip anunt: Cumparari directe”

E vorba despre organizarea pe 23 noiembrie 2018 a concursului de frumusețe Mister Teleorman.

Suma este de 21.000 de lei, dar nu suma sare în ochi, ci faptul că în Județul ”Mister Teleorman” s-a ajuns ca o achiziție publică să fie anunțată pe 9 octombrie și licitată pe 10 octombrie, interval de timp evident insuficient pentru ca cei interesați să poată participa!

”Este un eveniment de o complexitate redusă, este o achiziție directă, așa că nu văd de ce ar fi o problemă că anunțul a fost publicat ieri, iar licitația are loc azi”, a comunicat pentru Libertatea departamentul de achiziții din cadrul primăriei Alexandria.

”Nu vă putem spune câte firme s-au înscris la licitație pentru că termenul este la noapte. După aceea vor fi făcute publice toate datele”.